મને, અંગત રીતે, નવલરામના વિધાન ‘સારા ગ્રંથોને વખાણવા અને નઠારાને તોડી પાડવા’નો સૂર (Tone) ગમતો નથી. એનો ઉત્તરાર્ધ હિંસક છે. મને તો રા.વિ.પાઠકનો પ્રસ્તુત અભિગમ વિશેષ અનુકૂળ લાગ્યો છે : ‘મિત્રભાવે ટીકા કરવી જોઈએ. દ્વેષ કે પૂર્વગ્રહ જરા પણ આવતાં વૃત્તિ સ્વસ્થ રહી શકતી નથી, અભિપ્રાય સમજાતો નથી અને ટીકા ખોટી જ થાય છે’ અહીં પણ મુદ્દો તો વાક્‍વિવેક અને વ્યક્તિવિવેકનો છે. આ ‘વ્યક્તિવિવેક’ની વિકટ સદીઓ પૂર્વે આપણા એક સમીક્ષક આચાર્યશ્રી મહિમ ભટ્ટે કરી હતી એ વાત પણ કેટલાના સ્મરણમાં હશે ?